हमारे वार्ड में मच्छरों, चूहों, और चीटियों की भरमार है. ग़नीमत है कि पँखे लगे हैं जिनसे रात को मच्छरों से बचत रहती है, वरना सोना हराम हो जाता. चींटियाँ इतनी हैं कि ज़रा सी भी खाने पीने की कोई चीज़ कहीं गिर जाये, झट चीटियाँ ही चीटियाँ हो जाती हैं. वार्ड के सारे मैदानों में चूहों ने अपने सैकड़ों बिल बना रखे हैं. ये शहरी चूहों की तरह मटमैले रंग के नहीं, बल्कि खूबसूरत भूरे रंग के हैं. पेट का रंग सफ़ेद है. कुछ कुछ छोटी जाति के हैं, कुछ बड़े, खरगोश के बच्चों जैसे. कबूतर भी काफ़ी हैं. एक दिन तो मैंने गिना घास पर तीस कबूतर बैठ कर चुग रहे थे. लेकिन फ़िर नहीं दिखाई पड़े.